Letterkundemuseum 50 jaar al ’n kleinood vir AfrikaansDie Nasionale Afrikaanse Letterkundige Navorsingsentrum (NALN) in Bloemfontein. (Foto: Werner Pretoria/Vriende van NALN/Facebook) Die Nasionale Afrikaanse Letterkundige Navorsingsentrum (NALN) in Bloemfontein, wat in 1973 deur die Vrystaatse provinsiale regering gestig is, vier vanjaar sy vyftigste bestaansjaar. Volgens Wyno Simes, kurator van NALN, lewer die letterkundemuseum ŉ prominente bydrae tot die behoud en bevordering van Afrikaans. “As sentrale argief vir materiaal en inligting oor die omvangryke geskiedenis en ontwikkeling van letterkunde, musiek en drama in Afrikaans, is NALN ŉ skatkamer vol kleinode. Dit is ook die bewaarplek van Afrikaanse skrywers se werk.” In Maart bereik die feesvieringe ŉ hoogtepunt met die feesrede wat op Donderdag gelewer word deur prof. Bernard Odendaal, voormalige hoof van die ATKV-skryfskool van die Noordwes-Universiteit in Potchefstroom. Vrydag word die Volksblad-redakteurskamer amptelik bekendgestel, en op Saterdag 11 Maart volg ŉ inligtingsessie oor die museum en die gebou se geskiedenis. Leana Lategan, voormalige hoofvakkundige beampte van NALN, sal tydens die sessie oor die geskiedenis van die letterkundemuseum gesels, terwyl Kobus du Preez, ŉ dosent aan die Universiteit van die Vrystaat se Departement Argitektuur, oor die geskiedenis van die gebou, wat in 1877 voltooi is, sal praat. As die Ou Goewermentsgebou was dit die regeringsetel van die ou Vrystaatse Republiek. Die Vrystaatse Volksraad het aanvanklik in die Derde Raadsaal in hierdie gebou vergader. As die Ou Goewermentsgebou was dit die regeringsetel van die ou Vrystaatse Republiek. Die Vrystaatse Volksraad het aanvanklik in die Derde Raadsaal in hierdie gebou vergader. (Foto: Verskaf deur NALN) Later vandeesmaand word die meertalige digter, prof. Jerzy Koch, se jongste digbundel deur Turksvy Publikasies by NALN bekendgestel. Op 11 Mei gesels Johan Myburg, wat in 2020 die Hertzogprys vir sy digbundel, Uittogboek (2018), gewen het, oor sy jongste bundel, Narreskip, en op 18 Mei word ŉ musiekkonsert met Afrikaanse liedere hier aangebied. Wyno voeg by dat die Vriende van NALN ŉ onontbeerlike bydrae lewer en help om die feesvieringe moontlik te maak. Netwerk24 help met die bekendstelling van die redakteurskamer wat voorverlede jaar van die ou Volksblad-gebou na NALN geskuif is. Stuur ŉ e-pos aan Annelien Diedericks na [email protected] om bywoning te bevestig. Toegang is gratis. Hou ook Vriende van NALN se Facebook-blad dop om meer oor die geleenthede te wete te kom.